Tom Behnke (KF), 2009-05-07:
Lad mig starte med at sige, at Det Konservative Folkeparti ikke kan støtte beslutningsforslaget her, ikke, fordi vi som sådan er imod, at man skal have en plan for tingene, ikke, fordi vi er imod, at man skal lave en forebyggende indsats, ikke, fordi vi er imod, at vi skal gøre noget ved problemerne, men fordi vi mener, at forslaget her mere eller mindre er overflødigt.
Det er jo ting, som allerede er sat i værk.
Vi er allerede i fuld gang.
Der er sket en lang række ting igennem tiderne, ikke bare i den her regerings tid, men også tilbage i 1990’erne har man rent faktisk lavet en lang række tiltag, som også har effekt og betydning i dag.
Men helt konkret i forhold til en national handlingsplan mod organiseret kriminalitet og væbnede opgør er det sådan, at det jo er en del af flerårsaftalen på politiområdet.
Det er netop et fokusområde, man skal tage fat i, altså et område, som politiet skal være særlig opmærksom på.
Uanset hvilken politikreds vi taler om, uanset hvor i landet det er, så er det et af de områder, man skal være særlig opmærksom på.
Det vil sige, at politiet allerede i dag er opmærksom på de her ting.
Så muligheden er til stede derude, og mulighederne bliver rent faktisk også brugt allerede i dag.
Så er der det med at sikre de nødvendige politiressourcer.
Vi har jo lavet politireformen, som skulle frigøre nogle politifolk til mere operativt politiarbejde, og vi har tilført politiet yderligere 300 betjente og yderligere 250 HK’ere.
I forhold til at mindske markederne for organiseret kriminalitet har vi jo været inde og lave nultolerance i forhold til narkotika.
Vi har handlet massivt med forbud i forhold til at kunne gribe ind over for de ting, der bliver handlet med og tjent penge på i den organiserede kriminalitet.
I forhold til at mindske mængden af våben har den her regering indført visitationszoner, således at politiet har meget nemmere ved at visitere og dermed også ved at finde våben, og vi hører også ministeren fortælle, at der jo desværre bliver fundet mange våben.
Heldigvis ikke så mange mere, som man fandt tidligere.
Og i forhold til at støtte vidner er der jo indført straffelovens § 123, som netop går ind og siger, at vidner skal have en særlig beskyttelse.
Hvis vidner bliver udsat for trusler eller vold, ja, så får gerningsmanden pr. automatik en højere straf, end hvis det havde været en trussel mod alle mulige andre.
Så på den måde at der faktisk taget hånd om de elementer, der bliver nævnt heri.
Ja, så lad os tage den diskussion, men hvis det er det, der skal skille os ad, tror jeg såmænd også, at vi nok kan finde hinanden der.
I forhold til helt overordnet at se på den her bandekriminalitet og rockerkriminalitet har vi jo lige behandlet et meget stort lovforslag, og vi har også tidligere været inde at behandle forslag om ændringer af våbenloven m.v., plus - og lad mig så også bare nævne det igen her - alt det, vi allerede har gjort og gør forebyggende og har tænkt os også fremover at gøre.
Og flere tiltag er på vej i forhold til en forebyggende indsats.
Det er et spørgsmål om en tidlig indsats, så vi får taget hånd om de her børn, inden de når at udvikle sig og kommer ind på en kriminel løbebane.
Det er et spørgsmål om, at man ude i kommunerne har pligten til og ansvaret for at tage sig af problemerne, men også i forhold til at tage sig af den forebyggende indsats.
Vi har gennemført muligheder for at give både forældrepålæg og børne/ungepålæg, hvor man kan gå ind og inddrage hele familien i en helhedsorienteret indsats for at få familien på ret køl igen.
Regeringen har nedsat en ungdomskommission, som skal se på, hvad vi rent faktisk gør i dag af forebyggende ting.
Hvordan får vi luget ud og ryddet op - og effektiviseret de steder, hvor der er noget, der virker?
Også i forhold til hele den forebyggende indsats er det jo et faktum, at Folketinget laver spillereglerne, men at det er kommunerne, der skal udfylde rammerne.
Det, vi har set senest, er jo, at bl.a. Københavns Kommune har taget skeen i den anden hånd og sagt: Nu skal der gøres noget ved bandekriminaliteten, nu skal der gøres noget ved den organiserede kriminalitet.
Og der har man altså sat ind med en meget, meget mere bredspektret indsats med en række initiativer og tiltag, hvor man netop går ud og lavere en stor forebyggende indsats; sørger for, at lillebror ikke også render ud i kriminalitet.
Alle de ting har Københavns Kommune sådan set altid kunnet gøre.
Det er bare først nu, de gør det.
Så det er ikke, fordi det skorter på lovgivning.
Det er ikke, fordi det skorter på muligheder eller rammer eller betingelser.
De er til stede.
Men det er altså ude i kommunerne, man lokalt skal vedtage med sig selv, at man vil gøre noget ved det.
Lige så snart man bliver enige om det lokalt, kan man gøre noget ved det, og det har vi bl.a. set et meget fint eksempel på i Københavns Kommune her for nylig. Men altså samlet set: Det er ikke, fordi vi skal kritisere fremsættelsen af forslaget, for det er fint nok at få diskussionen, og det er også fint nok at få opremset alle de ting, der rent faktisk foregår og kommer til at foregå.